[Foto’s] Vyf ontsnap by Bela BelaThabang Dube Brig. Motlafela Mojapelo, provinsiale polisiewoordvoerder, het Maandag gesê vyf gevangenes het omstreeks 22:00 daarin geslaag om te ontsnap. ŉ 29-jarige verdagte is kort daarna net buite die polisiestasie weer in hegtenis geneem. Die ander vier het in die donkerte verdwyn en is steeds soek. Hulle is Silence Dube (29) van Shoshanguve, Philani Sithole (30) van Mabopane, Thabang Dube (30) van Mabopane en Joshua Mogashoa. Mogashoa se ouderdom is in dié stadium nog nie bekend nie en die polisie het ook nie ‘n foto van hom beskikbaar gehad nie. “Al vyf verdagtes is weens ŉ gewapende rooftog in hegtenis geneem wat op die N1-snelweg tussen Pienaarsrivier en Bela Bela plaasgevind het,” het Mojapelo gesê. Die omstandighede rakende die ontsnapping word ondersoek. Die polisie het ŉ beroep op die publiek gedoen om foto’s van die verdagtes te versprei in die hoop dat hulle vinniger opgespoor kan word. Mense wat die verdagtes sien, kan die polisie by 086 001 011 bel.